Võlurite Gild

"Võlurite Gild" on Trudi Canavani "Musta võluri triloogia" esimene raamat. Fantaasiaromaan ilmus esmakordselt 2001. aastal Austraalias. 2007. aasta esimesel poolel ilmus see kirjastuse Pegasus vahendusel eesti keeles. Raamat on ilmunud juba rohkem kui 12 keeles.

Raamat räägib loo noorest agulitüdrukust Soneast, kes avastab endal maagilised võimed. Kui Sonea heidab kahjutuna näiva kivi läbi võlubarjääri, kogemata selle taga olnud võlurit vigastades, leiab ta end põgenemas võimsa Võlurite Gildi eest. Tütarlaps ei tea aga, et ilma õpetuseta võivad ta järk-järgult kontrolli alt väljuvad võimed hävitada nii ta enda kui ka Imardini linna.

Sarjas järgnevad "Õpilane" (2002) ja "Ülemlord" (2003).

 Sisu 

Igal talvel puhastatakse võlurite abiga Kyralia pealinna Imardini tänavad kerjustest, kurikaeladest ja teistest linna vaesest alamklassi elanikest. Ja nagu alati, kogunevad ka see aasta noored, et avaldada oma vastuseisu, saates puhastajate pihta kive, solvanguid ja kõike muud ettejuhtuvat. Ent kaitsva võlukilbi taga pole võluritel põhjust end neist häirida lasta – kuni üks raevunud agulitüdruk, vaevu lapseeast väljas, söödab nende poole kivi... ja see kilbist läbi tungib.

Kartes salavõlurite olemasolu ja ohtu, mida treenimata ja pealegi veel nii tugevate võimetega, et need ilma abita avaldusid, tüdruk endast nii Gildile kui ka kogu linnale kujutada võib, asuvad võlurid teda otsima. Sonea aga ei tea võlurite siirast soovist talle kohta nende ridades pakkuda ja põgeneb kabuhirmus, olles veendunud, et Gild soovib teda tappa, nagu nad õnnetuse käigus tegid ühe agulipoisiga, keda nad ekslikult neid kiviga rünnanuks pidasid.

Sonea põgeneb oma vana sõbra Cery abiga, kuid õige varsti hakkavad neil peidukohad otsa lõppema kui Gild muutub üha meeleheitlikumaks oma otsingutel. Viimaks on noored pärast mitut lähedalt läinud kokkusattumist võluritega sunnitud paluma kaitset agulite mitteametlikelt valitsejatelt, Varastelt.

Vargad on vägagi huvitatud vaid neile alluvast võlurist ja võtavad tüdruku enda hoole alla. Vaatamata oluliselt paranenud elujärjele ja isegi võlukunstist rääkivatele raamatutele, mille Sonea võõrustaja Faren neiule hangib, muutub ta vägi järjest raskemini kontrollitavaks, kuni viimaks hakkab Sonea juba korduvalt enda ümbritsevat leekidesse saatma.

Õnneks suudavad Lord Rothen ja ülejäänud Gild ta leida, enne kui tüdruk kellelegi tõsiselt viga teha jõuab ja ta võimed täielikult kontrolli alt väljuvad. Nüüd tuleb tüdrukul aga leppida sõltumisega inimestest, keda teda on sünnist peale õpetatud vihkama ja umbusaldama.

Kuigi Lord Rothen näeb vaeva, et näidata tüdrukule, et Gild polegi nii halb, kui Sonea usub ja et nad tõesti tahavad teda enda sekka, ei lase viimane end kõigist nähtud imedest kõigutada ja tahab kohe pärast kontrolli omandamist lasta enda võimed kammitseda, et oma endise elu juurde tagasi pöörduda.

Samal ajal võitlevad, hoolimata Sonea soovist niipea kui võimalik tagasi koju pääseda, Lord Rothen ja Lord Fergun, kes on juhtumisi see sama võlur, keda Sonea kivi visates vigastas, tüdruku eestkosteõiguse pärast. Fergun püüab Soneat panna Gildi reetma, seeläbi "tõestades", et agulielanikel pole Gildis, kus on seni olnud vaid Kodadest pärinevad, kohta. Kui Sonea tõrgub plaaniga kaasa minemast, läheb Fergun isegi nii kaugele, et röövib ja vangistab Ülikooli alla tüdrukut vaatama hiilinud Cery ja ähvardab noormehel surra lasta kui tüdruk tema tahtmist ei tee. Vastumeelselt nõustub Sonea Gildiga liituma ja jääb ootama eestkosteõiguse üle otsustamist.

Kui saabub ülekuulamise päev, täidab Sonea käsku ja toetab Ferguni valet, et eestkoste peaks kuluma Fergunile, sest too olevat näinud teda esimesena. Samal ajal avastab aga Gildi Ülemlord Akkarin Cery tolle vangipaigast ja sekkub ülekuulamisse. Et selgitada välja tõde ja kinnitada Ferguni kuritegu, viib Gildi Administraator Lord Lorlen läbi tõelugemise. Ent peale otsitu näeb ta Sonea meeltes ka mälestusi ööst, kui Sonea ja Cery Gildi maadele hiilisid ja ringi vaatasid. Tundes veristes rõivastes mehe ära kui oma parima sõbra Akkarini, palub ta, et Sonea näitaks talle, mida tüdruk Ülemlordi maja juures nägi ja avastab õudusega, et Gildi austatud juht kasutab musta maagiat, keelatud kunsti, millega tapmise eest on karistuseks surm. Kartes aga, et Akkarin on liiga võimas, et talle kohe vastu astuda, otsustab Lorlen oodata kuni leitakse võimalus Ülemlordi alistamiseks ja et kindlustada tüdruku ohutus, palub Sonealt Gildi jäämist, millega tüdruk ka nõustub.

Tegelased

 Sonea – agulielanik, kelle võluvõimed avalduvad iseenesest.
 Lord Rothen – alkeemik (lilla rüü) ja keemiaõpetaja, Sonea mentor.
 Cery – õieti Ceryni; Sonea lapsepõlvesõber. Tema isa oli kunagi varas (kuni ta nad reetis), Cery kasutab oma sidemeid nendega, et Soneat Gildi eest peita.
 Lord Dannyl – alkeemik (lilla rüü); lord Rotheni endine õpilane, kes on valmis kasutama teiste poolt mitte heaks kiidetud meetmeid, et Sonea leida, kaasaarvatud Varastelt abi palumine, siiski Sonea huvisid silmas pidades.
 Lord Fergun – sõdalane (punane rüü); võlur, keda Sonea kiviga visates vigastab ja ta otsustab kättemaksuks lasta tüdruku gildist välja visata, röövib ja vangistab selleks tüdruku sõbra Cery.
 Lord Lorlen – gildi administraator (sinine rüü), ülemlordi parim sõber.
 Ülemlord Akkarin – gildi juht, ülemlord (must rüü), salaja musta maagia kasutaja.

Kategooria:Austraalia kirjandus
Kategooria:Ulmeromaanid
Kategooria:2001. aasta kirjandusteosed